**23.12.2020**

**Կարծիք**

**«Կամավորական գործունեության և կամավոր աշխատանքի մասին»**

**ՀՀ օրենքի նախագծի վերաբերյալ**

«Կամավորական գործունեության և կամավոր աշխատանքի մասին» ՀՀ օրենքի նախագծի առնչությամբ առկա են հետևյալ դիտարկումները․

**Հոդված 3․ Օրենքում օգտագործվող հիմնական հասկացությունները**

Հասկացությունների սահմանման մեջ հստակ չեն տարանջատվում «կամավորական գործունեություն» և «կամավոր աշխատանք» հասկացությունները։ «Կամավոր», «կամավորական», «կամավորություն» արտահայտությունները կարող են վերագրվել անհատներին և նրանց որոշմանը՝ անվարձահատույց, հասարակական հիմունքներով իրականացնելու գործունեություն, կատարել աշխատանք։ Կազմակերպության համար «կամավորական գործունեություն» արտահայտությունը շփոթեցնող է։ Կազմակերպությունը չի կարող իրականացնել «կամավորական գործունեություն» այլ կարող է ունենալ կամավորների ներգրավման ծրագիր կամ նախաձեռնություն կամ կամավորական աշխատանքի հնարավորություն (թերևս բացառություն են հատուկ կամավորական գործունեություն իրականացնող կազմակերպությունները, օրինակ՝ «Դեպի Հայքը»)։ Բացի այդ, անհասկանալի է, թե կետ 3-ի համաձայն՝ ինչու կամավորական գործողությանը կամավորական հիմունքներով մասնակցող անհատը չի կարող կոչվել կամավոր, այլ պետք է կոչվի կամ ներկայանա որպես «կամավոր աշխատանք կատարող այլ անձ»։ Այս եզրույթների անհաջող ձևակերպումը դժվարընկալելի է դարձնում օրենքը և դրանում բերված առանձին դրույթների փիլիսոփայությունը։

Կամավորներ ներգրավվող կազմակերպությունների շարքում պետական և համայնքային տարբեր կառույցների մանրամասն թվարկումը և, դրան հակառակ, շահույթ չհետապնդող այլ կազմակերպությունների ընդհանրական նշումը որոշ չափով անտեսում է կամավորների ներգրավմամբ գործունեություն իրականացնող հիմնական ոչ պետական կառույցներին՝ այն է հասարակական կազմակերպություններ, հիմնադրամներ, կուսակցություններ։

**Առաջարկ**

* Վերանայել օրենքում օգտագործվող սահմանումները։ Կազմակերպությունների «կամավորական գործունեությունը» օրենքում փոխարինել «կամավորների ներգրավման ծրագիր» կամ «կամավորների ներգրավման նախաձեռնություն» կամ այլ նմանատիպ անվանումով, որն ավելի ճիշտ կարտացոլի բուն կազմակերպության գործունեությունը։ Սակայն այս առաջարկն աննպատակահարմար գտնելու պարագայում՝ առնվազն հարկ է վերանայել մաս 1, կետ 1-ի ձևակերպումը հետևյալ կերպ․ «1) կամավորական գործունեություն՝ սույն մասի 5-րդ կետով սահմանված կազմակերպության **կողմից` ֆիզիկական անձանց ներգրավմամբ, նրանց** կամավորության վրա հիմնված, հանրօգուտ, շահույթ ստանալու նպատակ չհետապնդող, ոչ պարտադիր կամ ոչ հարկադիր, սույն օրենքին համապատասխան իրականացվող գործունեություն»։
* Հոդվածի մաս 1-ի 2-րդ և 3-րդ կետերի ձևակերպումները վերանայել՝ երկու խմբի անձանց էլ կոչելով կամավոր, թերևս պայմանագրի հիման վրա գործող կամավորին անվանելով՝ «պայմանագրային կամավոր» կամ «կամավոր աշխատող», իսկ գործողություն իրականացնողին՝ պարզապես «կամավոր»։
* Հոդվածի 5-րդ մասում «շահույթ ստանալու նպատակ չհետապնդող այլ իրավաբանական անձ» բառերից հետո փակագծերի մեջ ավելացնել «այդ թվում՝ հասարակական կազմակերպություն, հիմնադրամ, կուսակցություն», հետո շարունակել «կամ հիմնարկ ․․․»։

**Հոդված 5․ Կամավորական գործունեության և կամավոր աշխատանքի հիմնական նպատակները**

Կամավորական աշխատանքի նպատակների սահմանումն ավելորդ ծանրաբեռնված է։ Հոդվածը կարծես փորձում է սահմանել հիմնական նպատակների սպառիչ ցանկ, սակայն ապարդյուն, քանի որ դրանից դուրս են մնում որոշ նպատակներ, օրինակ՝ հանրային կառավարման գործընթացների մոնիտորինգ/վերահսկողություն, սպորտային-մշակութային նպատակներով դրամահավաք, իրավաբանական աջակցություն և այլն։

Անհասկանալի է, արդյոք օրենքը վերաբերում է նաև կուսակցությունների գործունեության շրջանակում կամավորների ներգրավմանը, ինչը կարող է տեղի ունենալ թե՛ կուսակցությունների առօրյա գործունեությանն աջակցելու նպատակով, և թե՛ նախընտրական քարոզարշավի ժամանակ։ Մի կողմից կուսակցությունները, կարծես, համապատասխանում են օրենքի նախագծի Հոդված 3-ի մաս 5-ով նախատեսված սահմանմանը, մյուս կողմից՝ միանշանակ չէ նրանց կողմից կամավորների ներգրավման հիմնավորումը։ Օրինակ՝ առկա սահմանման շրջանակներում կամավորները կարող են ներգրավվել Կանաչների կուսակցության մեջ՝ բնապահպանական խնդիրների լուծմանն աջակցելու նպատակով կամ որևէ այլ կուսակցությունում՝ համակարգչային կամ քարոզարշավ կազմակերպելու կարողություններ/հմտություններ ձեռք բերելու նպատակով, ինչը չի հակասում տվյալ հոդվածի կանոնակարգմանը։ Միևնույն ժամանակ, նախարարության ներկայացուցիչների բանավոր մեկնաբանությունից ենթադրվում է, որ կուսակցություններին (այդ թվում՝ քարոզարշավին) այս կարգավորումները չեն վերաբերում:

**Առաջարկ**

* Կամավոր աշխատանքի հիմնական նպատակների համար տալ հնարավորինս առավել ընդհանրական/ընդարձակ ձևակերպում, որը օրենքի նախագծի հոդված 4-ով սահմանված սկզբունքների բերումով մի կողմից ամրագրի որոշ սահմանափակումներ, մյուս կողմից՝ չկաղապարի կամավորության փիլիսոփայությունը և նպատակների առաջադրումը/ձևակերպումը:

**Հոդված 6. Կամավորական գործունեության և կամավոր աշխատանքի սահմանափակումներն ու առանձնահատկությունները**

Հոդված 6-ի մաս 2-ով սահմանված է Օրենքի իմաստով կամավոր աշխատանք չհամարվող աշխատանքների սպառիչ ցանկ, որում չեն նշվում կուսակցությունները, ինչից բխում է, որ դրանց ամենօրյա գործունեության մեջ և/կամ նախընտրական քարոզարշավներում անվարձահատույց ներգրավված անձինք կարող են համարվել կամավորներ։ Միևնույն ժամանակ, ինչպես նշվեց, նախարարության ներկայացուցիչների մեկնաբանության համաձայն, կուսակցություններին (կամ քարոզարշավին) այս կարգավորումները չեն վերաբերում: Հարկ է նկատել, որ կուսակցություններում և քարոզարշավներում կամավորների ներգրավումն անշուշտ ունի առանձնահատկություններ, սակայն կամավորության փիլիսոփայության և նպատակների տեսանկյունից այն շատ չի տարբերվում այլ ոլորտներում իրականացվող աշխատանքից, ինչի կապակցությամբ ցանկալի է պարզապես հստակեցնել իրավակարգավորումները։

Սույն հոդվածի մաս 5-ի համաձայն կամավորներին արգելվում է ներգրավվել կազմակերպությունների ձեռնարկատիրական գործունեության մեջ, ինչը խնդրահարույց է շահույթ չհետապնդող ոչ առևտրային կազմակերպությունների պարագայում։ Մասնավորապես՝ հասարակական կազմակերպությունների անդամները կամ համակիրները կարող են որպես կամավոր մասնակցել ֆոնդերի հայթայթմանը կամ այդ նպատակով կազմակերպվող որոշ ապրանքների (օրինակ՝ հաշմանդամների կողմից պատրաստված հուշանվերների) վաճառքին։ Այս գործունեությունը օրենքի ուժով համարվում է ձեռնարկատիրական գործունեություն, սակայն, մյուս կողմից, տվյալ աշխատանքի դիմաց փոխհատուցումը ճիշտ չէ։ Բացի այդ, այս սահմանափակումը կարող է վերաբերելի լինել շահույթ չհետապնդող շատ քիչ թվով կազմակերպությունների համար, ուստիև նման խիստ կարգավորումը չի արդարացնում դրա նպատակը, առավել ևս որ ստացվող շահույթն ուղղվելու է հանրօգուտ նպատակների իրականացմանը։

Նաև, հաշվի առնելով այն, որ ըստ Նախագծի հոդված 5-ի համաձայն` կամավորական գործունեության և կամավոր աշխատանքի նպատակներից է հանդիսանում անձի՝ մասնագիտական կողմնորոշմանը և կարիերայի պլանավորմանը, աշխատաշուկայում մրցունակությանն ուղղված զբաղունակության և ձեռներեցության կարողությունների, առանցքային (փափուկ) հմտությունների զարգացմանն աջակցելը, ոչ ֆորմալ և ինֆորմալ կրթությամբ նոր գիտելիքներ, կարողություններ, հմտություններ ու փորձառություն ձեռք բերելուն, ինչպես նաև ձեռքբերված գիտելիքների, կարողությունների, հմտությունների պահպանմանն աջակցելը՝ խիստ խնդրահարույց է Նախագծի 6-րդ հոդվածի 6-րդ մասի սահմանափակումը, ըստ որի` առևտրային կազմակերպությունը կարող է ներգրավել կամավորների և (կամ) կամավոր աշխատանք կատարող այլ անձանց` **միայն իր` Հայաստանի Հանրապետության օրենսդրությամբ սահմանված կարգով բարեգործական որակված ծրագրերի շրջանակներում:**

Ակնհայտ է, որ բարձրագույն ուսումնական հաստատությունն ավարտած և աշխատանքային փորձ չունեցող շրջանավարտների թե աշխատանքային մրցունակության խթանման և թե գիտագործնական գիտելիքների և կարողությունների ձեռքբերման տեսանկյունից չափազանց խրախուսելի է վերջիններիս ներգրավումը (որպես պրակտիկանտ/փորձնակ) տարբեր ոլորտներում մասնագիտացած առևտրային կազմակերպություններր գործնական աշխատանքներում, ինչը հաճախ բխում է առավելապես հենց շրջանավարտների շահերից: Այս օրենքով նման հնարավորության բացառումը խիստ բացասական կարող է ազդել վերոգրյալ նպատակների իրագործման վրա` հաշվի առնելով նաև ՀՀ ԲՈՒՀ-երում կրթության և հատկապես գիտագործնական բաղադրիչի ապահովման որակը:

**Առաջարկ**

* Հոդված 6-ի մաս 2-ով՝ միավորումների ազատության սկզբունքով ձևավորվող ոչ առևտրային կազմակերպություններում ներգրավված աշխատողների կամավոր աշխատանքի կարգավորումը թողնել կազմակերպությունների հայեցողությանը և կանոնադրական կարգավորումներին։ Նույն մասում «կրոնական քարոզչության» բառերից հետո հոդվածը խմբագրել այսպես՝ **«և նախընտրական քարոզարշավի շրջանակներում իրականացվող անհատույց աշխատանքները չեն կարգավորվում սույն օրենքով»։**
* Բացի այդ, հոդված 6-ը լրացնել հետևյալ բովանդակությամբ նոր՝ 13-րդ մասով․ **«13․ Կուսակցության ընթացիկ գործունեության մեջ կամավորական աշխատանքի հետ կապված հարաբերությունների առանձնահատկությունները կարգավորվում են «Կուսակցությունների մասին» սահմանադրական օրենքով, իսկ սույն օրենքի դրույթները կիրառելի են այնքանով, որքանով չեն հակասում կամավորական աշխատանքի վերաբերյալ «Կուսակցությունների մասին» սահմանադրական օրենքի դրույթներին։ Նախընտրական քարոզարշավում և ընտրական գործընթացներում կամավորների ներգրավման հետ կապված հարաբերությունները կարգավորվում են Հայաստանի Հանրապետության ընտրական օրենսգիրք սահմանադրական օրենքով»։**
* Վերացնել նույն հոդվածի մաս 5-ով սահմանված արգելքը՝ հնարավորություն ընձեռելով «կամավորին» և «կամավոր աշխատանք կատարող այլ անձին» մասնակցելու շահույթ չհետապնդվող կազմակերպությունների կողմից իրականացվող ձեռնարկատիրական գործունեությանը։
* Փորձնակների համար չկիրառել հոդվածի մաս 6-ի սահմանափակումը՝ առևտրային կազմակերպությունների համար միայն բարեգործական որակված ծրագրերում ներգրավելու առումով։ Փոխարենը՝ նախատեսել առևտրային կազմակերպություններում փորձնակների ներգրավման համար առանձին իրավակարգավորումներ ՀՀ աշխատանքային օրենսգրքում, օրինակ՝ սահմանափակելով ժամանակահատվածը մինչև 6 ամիս։

**Հոդված 10. Կազմակերպության պարտականությունները**

Հոդված 10-ի մաս 6-ի համաձայն կազմակերպությունը պարտավոր է «ապահովել կամավորի, ինչպես նաև անհրաժեշտության դեպքում՝ իր կազմակերպած կամավորական գործողության (ակցիայի) շրջանակներում կամավոր աշխատանք կատարող այլ անձի մասնակցությունն իր կազմակերպած համապատասխան կրթական ծրագրերին, կամավոր աշխատանքին առնչվող իրազեկման այլ միջոցառումներին՝ անհրաժեշտության դեպքում այդ նպատակով համագործակցելով ուսումնական հաստատությունների հետ»։ Անհասկանալի է նման պարտավորությունը, և պարզ չէ, թե ինչու կազմակերպությունը չի կարող ունենալ հայեցողություն՝ իր առավել արդյունավետ գործող կամավորին ընձեռել այդ հնարավորությունը, իսկ ծույլ և ոչ բավարար պատասխանատու կամավորին՝ չտալ նման հնարավորություն, այդ թվում, օրինակ՝ ելնելով ռեսուրսների հնարավոր սահմանափակումներից։

**Առաջարկ**

* Նախագծի հոդված 10-ի մաս 6-ով սահմանված պարտականությունը՝ կամավորին մասնակից դարձնել իր կազմակերպած կրթական ծրագրերին և այլ միջոցառումներին հանել և դա թողնել որպես կազմակերպության իրավունք։

**Հոդված 13. Կամավորական գործունեության և կամավոր աշխատանքի խրախուսումը**

Հոդված 13-ն ամբողջությամբ հիշեցնում է խորհրդային ժամանակաշրջանի կանոնակարգված, ուռճացված և թատերականացված մրցանակաբաշխությունների համակարգը և համահունչ չէ 21-րդ դարի, ժողովրդավարության, ազատ իրավահարաբերությունների, ոչ պետական կազմակերպությունների ինքնուրույնության և պետության միջամտության բացառման սկզբունքներին։

**Առաջարկ**

* Տվյալ հոդվածի 9-ը կետով ամենայն մանրամասներով ձևակերպված սկզբունքների փոխարեն՝ հոդված 9-ում նշված կազմակերպությունների իրավունքների շարքում պարզապես ավելացնել, որ կազմակերպությունները կարող են խրախուսել կամավորների ներգրավումը կոչումների, մրցանակների, պարգևատրումների և այլ եղանակներով։

*Թրանսփարենսի Ինթերնեշնլ հակակոռուպցիոն կենտրոն*

*Իրավունքի զարգացման և պաշտպանության հիմնադրամ*

*Հելսինկյան քաղաքացիական ասամբլեայի Վանաձորի գրասենյակ*